**Kainuun sähkökatkot** koskivat vuodenvaihteessa 2017–2018 noin 6 000 kotitaloutta Kainuussa. Sähkökatkot aiheutti runsaasta lumisateesta johtuva tykkylumi, jonka seurauksena puita kaatui sähölinjoille. Alueen kunnista Hyrynsalmi ja Suomussalmi kärsivät sähkökatkoista eniten. Lisäksi sähkökatkoja oli myös esimerkiksi Kuhmon ja Sotkamon kuntien alueella.

Kainuun pelastuslaitoksen lisäksi avustustyöhön osallistuivat kunnat, puolustusvoimat, vapaaehtoiset kyläläiset sekä rajavartiosto. Myös mesästysseurat antoivat apua. Suomen Punainen Risti lähetti seitsemän varavoimageneraattoria, 1080 vesikanisteria, 800 patjaa sekä 840 huopaa Kainuuseen Tampereella sijaitsevasta logistiikkakeskuksestaan. Järjestön vapaaehtoiset auttoivat kunnissa ikäihmisten tilanteiden selvittämisessä yhdessä kuntien ja pelastuslaitoksen kanssa.

Viranomaiset kehottivat alueen asukkaita varautumaan sähkökatkoihin hankkimalla vettä, ruokaa sekä paristoja taskulamppuihin ja radioihin. He korostivat naapuriavun merkitystä.

Pelastuslaitos varoitti väestöä ongelmista hätänumeroon 112 soittamisessa, koska matkapuhelinverkko ei toiminut alueella kunnolla. Terveysasemien päivystysvalmiutta parannettiin. Myös alueen palo- ja poliisiasemille järjestettiin päivystys häiriön aikana. Alueen kunnat järjestivät peseytymismahdollisuuksia, hätämajoitusta ja mahdollisuudem matkapuhelimien lataamiseen. Avun tarvetta kartoitettiin myös kiertämällä talosta taloon ja kysymällä mahdollisesta avun tarpeesta. Suomussalmella esimerkiksi avattiin Kiannon kuohut -kylpylä sähkökatkoista kärsivien käyttöön.

Tilanteen on arvioitu olleen yksi Suomen historian laajimmista häiriötilanteista. Se kesti toista viikkoa. Koetun perusteella on tärkeää, että pelastuslaitos ottaa vastaavassa tilanteessa nopeasti johtovastuun. Tämä helpottaa avun koordinointia.

Suomen Pelastusalan Keskusjärjestö toteutti alueen asukkaille 31.1.–13.2.2018 kyselyn, johon vastasi yhteensä 118 henkeä. Puolet vastaajista kokivat sähkökatkojen vaikeuttaneen arkea vähintään 1–3 vuorokauden ajan ja 17 prosenttia yli viisi vuorokautta. Vastaajista 70 prosenttia kertoi varautuneensa sähkökatkoihin ennakkoon. Arkea vaikeutti vedentulon katkeaminen, asuntojen lämmityksen järjestäminen, valaistuksen puute ja häiriöt verkkoliikenteessä. Vesikatkokset vaikeuttivat peseytymistä, ruoanlaittoa, pyykinpesua sekä vessan käyttöä. Vaikeimmat ongelmat tulivat niille, jotka tarvitsivat sähköä jonkin terveydenhuollon laitteen toimintaan. Vastanneita noin 40 prosenttia ilmoitti saaneensa apua joltain taholta. Useimmin mainittuja avunlähteitä olivat perhe ja sukulaiset sekä naapurit. Kyselyyn vastanneista 49 prosenttia kertoi myös tarjonneensa apua sukulaisille, naapureille ja lähialueen asukkaille. Matkapuhelinten tukiasemien sammuminen huolestutti alueen asukkaita.

Sähköyhtiö Loisteelle katkot aiheuttivat 10,8 miljoonaa euron kulut, joista sähköverkon korjauskustannuksiin meni 8,2 miljoonaa euroa. Kokemusten perusteella Kainuun pelastuslaitos on hankkinut lisää varavoimakoneita alueen paloasemile.

Lähteet
-------

1. ↑  Kuntaliitto: Muuttuva ilmasto *kuntaliitto.fi*. Viitattu 18.10.2023.
2. 1 2 3  Seppänen, Anne: Tykkylumikaaos kuormittaa Kainuun sotea *Lääkärilehti.fi*.  5.1.2018. Viitattu 17.10.2023.
3. 1 2  Laurikainen, Heikki: Kainuun sähkökatkot raportti Suomen Pelastusalan Keskusjärjestö. Viitattu 18.10.2023.
4. ↑  Järvenkylä, Nina: Kainuun lumikaaos jatkuu: Puolustusvoimat ja kyläpartiot apuna *www.iltalehti.fi*. Viitattu 17.10.2023.
5. 1 2 3 4  Sieppi, Julia: Vuosikymmenten pahin sähkövika sai kainuulaiset kekseliäiksi: Peseytyjiä kunnantalolla ja lämmittelijöitä terveysasemalla *Yle Uutiset*.  2.1.2018. Viitattu 18.10.2023.
6. ↑  Punainen Risti auttaa sähkökatkoista kärsiviä ihmisiä Kainuussa | Suomen Punainen Risti SPR *www.sttinfo.fi*. Viitattu 17.10.2023.
7. ↑  Pasanen, Antti: Suomussalmen kunta avasi Kiannon kuohut -kylpylän sähkökatkon piinaamille - "Voi saunoa, peseytyä ja ladata kännykät" *Kaleva*. Viitattu 18.10.2023.
8. ↑  Puranen, Kaisu: Tykkylumi opetti – Tulevaisuudessa johtovastuu nopeammin pelastuslaitokselle *Pelastustieto*.  11.1.2018. Viitattu 17.10.2023.
9. ↑  Miljoonakulut aiheuttanut tykkylumikaaos oli kallis oppitunti – Kainuussa on parannettu sähkökatkoihin varautumista *mtvuutiset.fi*.  28.12.2018. Viitattu 17.10.2023.